予讀書之室先從兄時南嘗扁以綠猗今二十餘年矣感歎存歿遂成長篇
作者：方一夔
朝代：宋

paragraphs: 峨峨高山東，迢迢青溪曲。
采蘅擷薜荔，結搆蝸牛屋。
中有讀書堂，堂外萬脩竹。
錯出泉石間，翛然隔塵俗。
勁剛逢干節，空洞夷齊腹。
長釣橫江鯨，翠立摩天鵠。
借問主人誰，彼美清如玉。
瓶罌空四壁，簡冊富萬軸。
小篆揭新扁，高步踵前躅。
籜龍忽變化，遺歌焉忍續。
歲晚坐相向，此君幸予辱。
榮悴紛變態，風雨寒暘燠。
春來枝葉蕃，蒼璆森在目。
勢且干青雲，肯顧凡草木。
憐渠痛灑掃，日哦三四幅。
吾詩試評品，千古配淇澳。